Ħajti dejjem kienet ittimbrata mill-mużika. B'xi mod jew ieħor, sors jew ieħor, ħajti nista nirrakkuntaha f'diski li akkumpanjawni. M'inix dilettant tal-films u l-kotba, bi sfortuna kbira, iraqqduni. Nista' ngħid li f'ħajti 'qrajt' infinità ta' stejjer miktuba għall-finijiet mużikali. Meta kont qed nitfarfar kont fortunat li ltqajt ma' ħafna mużika b'messaġġi pożittivi u li għallmuni nibni fiduċja fija nnifsi u nħobb kemm niflaħ. Aktar 'l quddiem sibt awturi li rrakkuntaw ħajjithom b'enerġija u profondità liema bħalha – fejn ma sibtx kliem jien, dawn kważi kważi rnexxielhom jiktbu stejjer li bħal donnhom irrakkuntaw ħajti u s-sentimenti tiegħi. Kull kanzunetta ngħoddha daqs ktieb. Kull album, librerija. Fir-realtà tal-llum l-inkontru mal-mużika huwa fuq livell emozzjonali. Illum naf li anki l-mużika nnifisha hija 'kitba' li tirrakkonta sensazzjjoni. L-"uġiegħ" li kien isemmi l-Gaġġu lura fl-2002 illum hija lingwa li nsib aktar komda minn dik tal-ilsien nazzjonali. Lura fl-istess żminijiet, is-Sur Alfred Camilleri kien qalilna "tibżgħux tammettu li intom artisti". U hekk hu. Illum kburi li fhimt u snin ilu aċċettajt din il-'kundizzjoni'. Kemm hi sabiħa din il-lingwa! U kemm hu sabiħ meta ssib mumenti fejn din il-lingwa hi mitkellma. Is-sena 2014 nista' nirrakkuntaha f'numru ta' kanzunetti: Ateliota Hrisanthema ta' K.BHATA Diska li kienet ixxerjata fuq Facebook mill-kollega Griega, Maria. Meta smajtha, xi ħaġa fija ġara. Bħal ħassejt li sibt ħoss u rakkont li jitbandal bl-istess ritmu ta' qalbi. Għalkemm il-lingwa mitkellma ma stajtx nifimha, dik tar-ruħ u tal-qalb, fehmet kollox. Filfatt, tlabt lil Maria tieħu paċenzja bija u tgħamilli nterpretazzjoni għall-Ingliż. Bqajt sorpriż mhux ftit meta rrealiżżajt x'kien ir-rakkont f'din id-diska u ma stajtx inżomm id-dmugħ. Saħansitra ddeċidejt li ngħamel interpretazzjoni għall-Malti , li sabet ruħha, mill-ġdid, fuq Facebook. It-titlu ta' din id-diska għażiża issa jinsab imberfel ukoll fuq il-karozza tiegħi, bit-tama li xi darba anki jien ngħix f'għelieqi bla tmiem ta' kriżantemi. Heard About You Last Night ta' Mogwai Il-ħolm huwa dak li jżomm lill-bniedem ħaj. U appuntu din id-diska li tiftaħ l-aħħar album tal-band tant għal qalbi, Mogwai, apparti li tinstema bħal soundtrack ta' ħolma, kienet akkumpanjament għall-ħolm ta' din is-sena. Mill-karozza għal fuq Spotify; mill- earphones fuq ix-xogħol sal- headphones f'nofs ta' lejl, mill- laptop għal fuq il-mobajl. F'din il-mużika sibt rilassament fi żmien il-kitba tat-teżi u sibt ukoll mezz kif nifhem lili nnifsi fil-paċi u mhux fil-konfużjoni. F'dil-mużika ħlomt bil-maġija u emmint li nista' ngħix l-impossibbli. Hekk kif beda l-kunċert ta' Mogwai f'Ruma u nisma dawk l-ewwel ftit noti, ma stajtx ma nħossx dexha tiela ma' ġismi kollhu. Mument maġiku tassew! Użajt it-titlu ta' din id-diska bħala titlu għal rakkont qasir minn tiegħi li jinstab hawn . Formidable ta' Stromae Matul din is-sena ġraw affarijiet tassew formidabbli u li sa dan il-ħin li qed nikteb, ma nistax nispjega, għalkemm pruvajt. Il-kliem qatgħu qalbhom u anki l-arti. Baqa' biss qalbi tħabbat u tixxennaq li għadha tista' tgħum f'tant lussu. Sa minn meta smajtha l-ewwel darba waqt Sanremo din id-diska fissret wisq! Sete ta' Saluti da Saturno Kien album li rċivejt bħala rigal mingħand il-kantant Mirco Mariani. Album li akkumpanja l-ewwel xhur tas-sena b'ħafna tjubija u kebbes fija enerġija li kont tlift fis-sena ta' qabel. Sete filfatt titkellem dwar tfittxija u stennija nfinita għal dik li tixgħel il-ħajja. Album li wasal b'sorpriża u li niżel għasel bħal tazza ilma frisk f'nofs deżert. L'Abitudine di Tornare ta' Carmen Consoli Ir-ritorn tal-kantantessa ma nistax ma niċċelebrahx wara stennija ta' ħames snin. Carmen dejjem kitbet rakkonti li għallmuni ngħix u nifhem kif għandi nħares lejn il-ħajja… b'imħabba imma b'rispett lejja u lejn il-prinċipji fundamentali tiegħi. Out of the Black ta' Royal Blood L-iskoperta ta' qabel tal-aħħar. Fiż-żmien meta ridt insib ftit saħħa, sibt din, grazzi għal share li għamel sieħbi Davide mill-istess album. Jien bħas-soltu, ridt nisma l-album kollu u din, l-ewwel track, rebħitli qalbi. I Lived on the Moon ta' Kwoon L-aħħar skoperta dis-sena. X'paċi ġabitli! Bħal qisu xi ħadd ġie jwennisni f'mument fejn intfajt nibki taħt siġra f'nofs foresta kiesħa. Diski oħrajn li ħaqqhom grazzi: Shine ta' Madrugada Rapsodia Satanica ta' Giardini di Mirò Lover, You Should've Come Over ta' Jeff Buckley Luna ta' Verdena